***Szentendre Rend-trend-je***

*A következő kiadvánnyal a Szentendrei Rendőrkapitányság munkatársai szeretnék tájékoztatni az érdeklődőket, mivel foglalkoztunk Mi*

*az elmúlt időszakban, a Dunakanyarban, Budakalásztól, Visegrádig*

**Kábítószert gyártottak és árultak a gyanúsítottak – Ketten kerültek előzetesbe**

A Szentendrei Rendőrkapitányság Vizsgálati Osztálya új pszichoaktív anyaggal visszaélés bűntett elkövetésének megalapozott gyanúja miatt folytat eljárást Sz. Gábor 22 éves budapesti lakos és társai ellen.

A szentendrei nyomozók 2016. július 18-án a reggeli órákban fogták el – barátnője fővárosi lakásán – Sz. Gábor 22 éves budapesti lakost. A rendőrök házkutatást tartottak a lakásban, amelyben a 22 éves férfi életvitelszerűen lakik és ott szintetikus drog előállításához szükséges alapanyagokat, csomagoláshoz, értékesítéshez használt eszközöket, telefont, SIM kártyákat, valamint készpénzt foglaltak le.

Az ingatlanban elfogták Sz. Gábor apját, Sz. Géza 55 éves budapesti lakost, akit a fiával együtt előállítottak a Szentendrei Rendőrkapitányságra.

Az 55 éves férfi autójában a rendőrök zöld színű anyagmaradványt, kábítószergyanús anyagokat és azok terjesztéséhez használatos zacskót és mérlegeket találtak, amelyeket lefoglaltak.

Ezzel egy időben egy pomázi lakásban fogták el R. Rudolf 35 éves pomázi lakost, akit szintén előállítottak a Szentendrei Rendőrkapitányságra. A férfi megalapozottan gyanúsítható azzal, hogy Pomázon több személynek új pszichoaktív anyagot, illetve kábítószert adott el.

A rendőrök mindhárom férfit gyanúsítottként hallgatták ki, majd bűnügyi őrizetbe vették.

Az illetékes bíróság 2016. július 20-án elrendelte Sz. Gábor és R. Rudolf előzetes letartóztatását. Sz. Géza az eljárás további szakaszában szabadlábon védekezhet.

**Garázdálkodott HÉV megállónál**

A Szentendrei Rendőrkapitányság Vizsgálati Osztálya garázdaság vétség és könnyű testi sértés vétség elkövetésének megalapozott gyanúja miatt indított eljárást V. Szandra 23 éves budakalászi lakos ellen.

A gyanúsított 2016. április 3-án 19 óra 15 perc körül a Budakalász, Vasút soron lévő HÉV megállóban kötekedni kezdett egy hölggyel, akinek többször odaszólt, hogy miért nézi őt, majd odament a sértetthez, megrángatta a ruhájánál fogva, lökdösni kezdte, amelynek következtében a sértett a földre esett. A 23 éves nő ráfeküdt a földön fekvő sértettre és lenyomva tartotta, miközben ő próbált felállni. A sértett könnyebb sérüléseket szenvedett V. Szandrát a vizsgálók gyanúsítottként hallgatták ki.

Az ellene folytatott eljárást a rendőrök a napokban befejezték és vádemelési javaslattal éltek a Szentendrei Járási Ügyészségen.

**Szomszédok vesztek össze**

A Szentendrei Rendőrkapitányság Vizsgálati Osztálya garázdaság, valamint könnyű testi sértés vétség elkövetésének megalapozott gyanúja miatt indított eljárást V. László 54 éves tahitótfalui lakossal szemben.

V. László 2016. április 12-én a kora reggeli órákban tahitótfalui ingatlanja előtt a szomszédjával szóváltásba keveredett, majd őt egy strandpapuccsal többször alkalommal megütötte, valamint tenyérrel nyakon ütötte.

A sértett férfi az elszenvedett bántalmazás során könnyű sérülést szenvedett és magánindítványt terjesztett elő a szomszédjával szemben.

Az eljárás során V. Lászlót a vizsgálók gyanúsítottként hallgatták ki, az eljárást a napokban befejezték és vádemelési javaslattal éltek az illetékes ügyészségen.

***Szentendrei Rendőrkapitányság***